b'\n_START_ARTICLE_\nBo\xc5\xbeidar Domagoj Buri\xc4\x87\n_START_PARAGRAPH_\nBo\xc5\xbeidar Domagoj Buri\xc4\x87 (Zagreb, 1972.), hrvatski je novinar, glazbenik te nekada\xc5\xa1nji urednik Znanstveno-obrazovnog programa i direktor programa Hrvatske televizije.\n_START_SECTION_\n\xc5\xbdivotopis\n_START_PARAGRAPH_\nOsnovnu i srednju \xc5\xa1kolu zavr\xc5\xa1io je u Dubrovniku, a diplomirao je povijest i arheologiju na Filozofskom fakultetu Sveu\xc4\x8dili\xc5\xa1ta u Zagrebu. Od 1995. godine zaposlen je na Hrvatskoj radioteleviziji, isprva kao stru\xc4\x8dni suradnik i autor u Dokumentarnom programu HTV-a. Godine 2002. postaje urednik Znanstveno-obrazovnog programa, a ubrzo i odgovorni urednik programske cjeline za kulturu, znanost i obrazovanje. Na mjestu urednika Znanstveno-obrazovnog programa bio je do 2007. godine, kada je javnim natje\xc4\x8dajem izabran za direktora programa Hrvatske televizije. Tu najvi\xc5\xa1u programsku du\xc5\xbenost obavljao je do srpnja 2010, kada se povukao zbog zdravstvenih tegoba._NEWLINE_Buri\xc4\x87 se, osim navedenih najvi\xc5\xa1ih funkcija na HTV-u, cijelo vrijeme bavio i autorskim radom, uvijek kao redatelj, scenarist i skladatelj glazbe. Autor je znanstveno-popularnih serijala "Tajnoviti srednji vijek", "Ludi rimski carevi", "Hrvatski kraljevi" i "Republika". U njegovim serijama se po prvi puta u hrvatskoj dokumentarnoj i obrazovnoj produkciji koriste kompjutorski vizualni efekti na ozbiljnijoj razini. Serije "Tajnoviti srednji vijek" i "Ludi rimski carevi" me\xc4\x91u najprodavanijim su proizvodima HRT-a na inozemnim televizijskim tr\xc5\xbei\xc5\xa1tima._NEWLINE_Osim navedenih serijala, Buri\xc4\x87 je pokreta\xc4\x8d i idejni autor popularno-znanstvene TV-emisije "Na rubu znanosti", koju vodi i ure\xc4\x91uje Kre\xc5\xa1imir Mi\xc5\xa1ak, zatim emisija "Znanstvena petica", "Budu\xc4\x87nost Zemlje", "Znam, a ne znam", te autor dokumentarnih filmova "Srednjovjekovna inkvizicija - \xc5\xa1ibenske vje\xc5\xa1tice" i "Diplomacija starog Dubrovnika"._NEWLINE_Buri\xc4\x87 je aktivan i kao glazbenik. \xc4\x8clan je Hrvatskog dru\xc5\xa1tva skladatelja, te ima i formalnu glazbenu naobrazbu. Tijekom srednjo\xc5\xa1kolskih i fakultetskih dana objavio je nekoliko autorskih glazbenih albuma (godine 1998. Croatia Records objavila je njegov autorski glazbeni album "U prvom licu"). Bio je suosniva\xc4\x8d i \xc4\x8dlan prvog dubrova\xc4\x8dkog alternativnog sastava Kulturocid, potom \xc4\x8dlan rock-sastava Coma baby. Buri\xc4\x87 je multiinstrumentalist, na svojim albumima svira gitare, bubnjeve, klavir i klavijature, te je vokalni izvo\xc4\x91a\xc4\x8d.'